Жолій (картьова бавка)

**Жо́лій**, **жу́лик**, **жо́вкер** авадь **джо́кер** є бавка у картї, популарна на території бывшої Чехословацької Републикы, включно и на Пудкарпатю. Бавит ся уд двох бавлячув и бульше.

## Правила
Хоснуют ся жолійові карты, дві колоды по 52 карты тай 4 жолії до них, уєдно 108 карт. Сперед зачатком партії бавлячі ся можут договорити на цїну каждої карты, тай на дакотрі другі нюансы в правилах, котрі можут ся розличовати уд міста до міста.

Зачинат ся партія тым, ож бавляч до права уд роздаючого знимат три карты. Аж найшов жолія та лишат си го у руках, тай слїдом за тым дустане менше карт уд роздавача. Перва карта, што ся зняла з колоды кладе ся пуд банку (подаґде ся кличе „ґантова“ вадь „ґынтова“ карта), таку карту може взяти бавляч лишек у трафункови кой парує му у терц тай може „кунчити з рук“&nbsp;— єдным падом выкласти з рук усї 14 карт у видї терцув, тай мати єдну карту до того котров ся „крыє“.

Зачатком бавкы роздавач дїлит з колоды по 14 карт на каждого бавляча (сут варіанты де ся роздає по 12), айбо бавлячови до лїва уд роздавача фурт ся дає на єдну карту бульше, тай тот бавляч не мусит тягти вже карту з банку, як зачинат свуй ход. Подаґде сохтує ся бавити так, ож перві три карты котрі ся дїлят бавлячови до лїва та кладут ся одкрыто. По дїленьови лишок карт ся кладе на банк. Дале тото йде так, ож кадый бавляч має тягнути єдну карту з банку тай умітовати єдну гет. Так обы ся убстало на руках єднако карт. В процесови треба никати котра з утягнутых карт парує в терцы. Цїль бавкы&nbsp;— скласти терцы обы йих выкласти гет з рук. Уйграт тот, тко первым укладе з рук ушыткі картї. Обы ся „укласти“ треба мати 51 очко авадь бульше. Терцы, котрі ся укладувут: комбінації карт уд трьох и бульше, авадь карты єдного номінала но инчакых масти (наприклад три тройкы: черва, буба, тай піка, без повторень масти), авадь карты єдної масти, но инчакого номінала за шором (наприклад пікові 2, 3, 4, 5 и дале).

Жолій (авадь жулик) може фунґовати як універзална карта, тай може стати у хоть-котрый терц на місто хоть-котрої карты, котра у тот терц хыбит. Бавлячі, котрі ся ужек „уклали“, можут дукладовати карты до терцув, котрі уже сут на столови, як до свойих, так до чужых. Значит аж на столови є терц піковых 3, 4, тай 5, та бавляч, котрый уже „утїк“ (сяк кажут кой укладете 51 авадь бульше) може дукласти туды пікову 2 авадь 6, аж му ся така трафит з банку. Бавляч може взяти карту и з одбоя (куды ся змітуют карты по докунченьови хода), кедь така карта парує у терц на руках (авадь на столови). В бульшости трафункув приятых правил бавляч може брати карту з одбоя лишек по тому як „утїк“, авадь аж тота карта парує моментално у терц, из котрым можете утїкти.

У трафунку аж дуйде вам банк, та ворох карт з одбоя перекладує ся и стає новым банком. Партія ся кунчат кой даякый бавляч укладе з рук ушыткі карты, докунчуючи свуй ход єднов картов у одбой. У даякых варіантах правил бавляч, аж має на руках жолія, лишити си го на далшу партію, кедь побировав успішно докунчити без нього.

Кой ся партія докунчит, бавлячі личат у кого кулько ся убстало карт на руках и записує ся у табулку цїна тых карт. У Пудкарпатю ся знає бавити по 7 партій, уйграт тот бавляч, у кого по резултатам 7 партій буде маймало балув.

## Цїна карт
Карты з числовым значеньом мавут руно таку цїну&nbsp;— уд двох до 10. „Мальовані“ карты мавут по 10 кажда, жолій має 50 (у даякых правилах инчако). Значит кедь партія ся докунчила, а маєте на руках дванку, тринку, даму тай жолія, та у табулку вам ся запише  55 балув. Аж не устигли сьте ся выкласти, не устигли сьте утїкти, та пише ся вам „кіло“, авадь 100 балув, не позираючи на ваші карты.

Бавляч, котрый докунчив партію дустає -10 у табулку. А кедь докунчив „з рук“ та дустає -50 (у подакотрых ваіантах бавкы не мінусує ся за докунченя партії, пише ся тогды нула).

## Референції